《水西曲六解》
清代·姚燮

风从西水来，风从东水去。妾舟住水西，郎舟水东住。

东水杨柳多，西水杨柳少。水东明月昏，水西明月好。

妾爱荷花香，郎爱双鸳鸯。鸳鸯入荷花，不知谁短长。

荷花片片风，鸳鸯拍拍水。荷花无百日，鸳鸯有千里。

妾唱水西曲，郎来水西路。趁妾水西船，送郎水西渡。

水西春水浅，水西秋水深。识郎春水面，要妾秋水心。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。